አፈ ጉባኤው 9ኛው የሰንደቅ ዓላማ ቀን በመጪው ሰኞ እንደሚከበር አስታወቁ
9ኛው የሰንደቅ ዓላማ ቀን በዓል “ሰንደቅ ዓላማችን የሉዓላዊነት መገለጫ በብዝሃነት የተመሰረተው አንድነታችን አርማ ነው!” በሚል መሪ ቃል እንደሚከበር የህዝብ ተወካዮች ምክርቤት አፈ ጉባኤ ገለጹ ፡፡የምክር ቤቱ አፈጉባዔ አቶ አባዱላ ገመዳ 9ኛውን የሰንደቅ ዓላማ ቀን በዓል አስመልክተው ዛሬ በጽሕፈት ቤታቸው በሰጡት ጋዜጣዊ መግለጫ፤“ዘንድሮ በዓሉን ለየት የሚያደርገው መንግስት በቅርቡ ባወጣው የአስቸኳይ ጊዜ አዋጅ ምክንያት በአዲስ አበባ ስታዲየም የማይከበር መሆኑን አስታውቀዋል ፡፡ስለሆነም በዓሉ በሁሉም መንግስታዊና መንግስታዊ ያልሆኑ መስሪያ ቤቶች፣ በትምህርት ቤቶችና በሌሎች ተቋማት በያሉበት ሆነው ብሄራዊ ክብር የሆነውን ሰንደቅ ዓላማ ከፍ በማድረግ እንደሚያከብሩ አመልክተዋል ፡፡በዓሉ ሲከበር ከቀኑ አምስት ሰዓት ላይ ሁሉም የሕብረተሰብ ክፍል ሰንደቅ ዓላማውን በመስቀልና የሀገሪቱን ብሄራዊ መዝሙር በመዘመር ለሰንደቅ ዓላማው ያለውን ክብር ማሳየት አለበት ብለዋል ፡፡በዓሉ ሲከበር ሁሉም የህብረተሰብ ክፍሎች በሀገሪቱ ሕዳሴ ጉዞ ላይ ድርሻቸውን ለመወጣትና ሰላምን ለማስጠበቅ ዳግም ቃል የሚገቡበት ሊሆን እንደሚገባ  አቶ አባዱላ  አስገንዝበዋል፡፡በብዙ መስዋዕትነት የተገኘውንና በጠንካራ መሰረት ላይ ያረፈውን ፌደራሊዝምን ወጣቱ ተገንዝቦ በሀገሪቱ የሕዳሴ ጉዞ ላይ ጉልህ ሚናውን መወጣት እንዳለበትም በመግለጫቸው አስረድተዋል፡፡የሰንደቅ ዓላማ አሴቶችን አጠናክሮ የኢትዮጵያን ሕዳሴ እውን ለማድረግ ሁሉም የበኩሉን ድርሻ ሊወጣ እንደሚገባ ነው ያመለከቱት ፡፡ሁሉም የብሔር፣ ብሔረሰቦችና ሕዝቦችን ዕኩልነት ያረጋገጠውን ፌዴራሊዝምን በማጎልበትና የሀገሪቱን ሕዳሴ እውን ለማድረግ ከመቼውም የበለጠ በቁርጠኝነት መነሳት እንበሚገባ አስገንዝበዋል ፡፡ቀደም ሲል በነበሩት በዓላት የሰንደቅ ዓላማ እሴቶችን ለማስተዋወቅ በተከናወኑ ተግባራት ኢትዮጵያን መካከለኛ ገቢ ካላቸው አገሮች ተርታ ማሰለፍ የሚያስችል ብሩህ ተስፋን መሰነቅ እንደተቻለ አፈ ጉባኤው አንስተዋል ፡፡ይህን እውን ለማድረግ በተለይም በሁለተኛው የዕድገትና የትራንስፎርሜሽን የዕቅድ ዓመታት የበለጠ መስራት ይገባል ማለታቸውን ዋልታ ኢንፎርሜሽን ማዕከል ዘግቧል፡፡